Oradea

Brazil (1985) - proiecție și două vorbe
2016-07-19 22:00 - 2016-07-20 01:00 (Europe/Bucharest) | Moszkva Cafe, Str.Moscovei, nr. 8, Oradea, Bihor, România
Marți, 19 iulie 2016, Kinopedia organizează încă o seară dedicată filmului. De această dată, cei prezenți vor putea viziona: Brazil (1985).
Terry Gilliam, regizorul acestei comedii negre SF, și-a început cariera ca animator, actor și regizor în faimosul grup Monty Python. Drept pentru care tratează cu un umor cinic și universul distopic, care amintește de 1984 al lui Orwell, supra birocratizat și cu o intensă paranoia antiteroristă, dar extrem de ineficient din Brazil. Protagonistul, un funcționar care fantasmează cum zboară – literalmente – cu femeia visurilor sale departe de societatea întortocheată, greoaie și anostă în care e și el un pion, primește sarcina de a investiga o eroare cu privire la un terorist – din punctul de vedere al guvernării – sau un supererou underground – interpretat de Robert de Niro.
Opiniile sunt împărțite: unii spun că e o capodoperă, alții că te pierde printr-un șir de evenimente la fel de întortocheat și ineficient ca universul pe care-l zugrăvește, dar poate asta e parte din intenția regizorală. Cert e că e un film impresionant vizual, cu un umor acid, care te poartă printr-un imaginar bogat și fascinant.
Filmul durează 142 de minute, în engleză, cu subtitrări în engleză.
Ne vedem la film!
